|  |  |
| --- | --- |
| Arbeids- og sosialdepartementet |  |
|  |  |
|  |  |
|  |  |
|  | Vår fil: B17-GC007 |
|  | Vårt Arkiv: 402 |
|  | Saksbehandler: Grete Crowo |

Oslo 14. august 2017

**Høringssvar – forskrift om gradering av pleiepenger**

FFO har gjennomgått høringsnotatet med forslag til forskrift om gradering av pleiepenger. Departementet legger etter vårt skjønn fram i all hovedsak et godt forslag til hvordan den graderte pleiepengeordningen bør praktiseres, men vi har likevel to merknader til ny forskriftsbestemmelse.

**Gradering når to omsorgspersoner tar ut graderte pleiepenger samtidig**

Departementet foreslår at dersom to personer tar ut pleiepenger samtidig må hver av dem ta ut minst 20 % pleiepenger hver. FFO støtter ikke dette forslaget. Vi mener det gir en uheldig innretning av ordningen. Slik vi oppfatter det, vil dette bety at det først er når barnet har et pleiepengebehov på minst 40 % at det er mulig å dele ordningen mellom foreldrene. Dette synes lite fleksibelt både for arbeidsgiver og foreldrene som arbeidstakere. Det kan være hensiktsmessig å ta ut halve dager for foreldre som deler ordningen mellom seg. På bakgrunn av det mener FFO det må være mulig at foreldrene fordeler helt ned til 20 % mellom seg, det vil si minst 10 % per omsorgsperson. Dette må være innenfor lovens ordlyd så lenge den totale pleiepengegraden er minst 20 %.

**Opphold i uttak av pleiepenger må ikke telles med i 10-årsperioden**

Vi støtter ikke forslaget om at opphold på mindre enn fire uker mellom to perioder med pleiepenger ikke skal trekkes fra pleiepengeperioden på maksimalt 10 år jf. § 5. Spesielt når denne bestemmelsen gjelder perioder med både fulle og graderte pleiepenger. Fire uker er såpass langt opphold av det ikke bør telle med i antall brukte pleiepengedager. Vi kan ikke se at dette vil bli uhensiktsmessig saksbehandling all den tid man registrerer oppholdet koblet til kutt i utbetaling av pleiepenger. Vi mener alt opphold skal tas hensyn til og ikke tas med i den totale 10-årsperioden.

**Arbeidstakere med annen normalarbeidsuke/ -dag**

FFO mener det er rimelig at beregning av hhv pleiepengegrad og tilsynsgrad legger til grunn en normalarbeidsuke og -dag på hhv 37,5 timers uke og 7,5 timers dag. En forutsetning må være at arbeidstakere med annen normalarbeidsuke/-dag, også ivaretas av regelverket. Dette kan eksempelvis gjelde arbeidstakere som jobber skift og turnus.

Med vennlig hilsen

**FUNKSJONSHEMMEDES FELLESORGANISASJON**

 

John Berg-Jensen Lilly-Ann Elvestad

Leder Generalsekretær